เสนอเอกสารโบราณไทยตำนานอุรังคธาตุ และนันโทปนันทสูตรคำหลวง เป็นมรดกความทรงจำของโลก
นายกิตติพันธ์ พานสุวรรณ อธิบดีกรมศิลปากร เปิดเผยว่า กรมศิลปากร ได้จัดทำเอกสารการขอขึ้นทะเบียนตำนานอุรังคธาตุ (ตำนานพระธาตุพนม) และเอกสารโบราณนันโทปนันทสูตรคำหลวงเป็นมรดกความทรงจำของโลก ให้ที่ประชุมคณะกรรมการแห่งชาติว่าด้วยการศึกษา วิทยาศาสตร์และวัฒนธรรมแห่งสหประชาชาติ (ยูเนสโก) พิจารณา คาดว่าจะประกาศผลภายในปีนี้ตำนานอุรังคธาตุ ถือเป็นเรื่องราวที่ผู้คนสองฝั่งโขงเล่าสืบต่อกันมา เกี่ยวกับการเสด็จของพระพุทธเจ้า  พร้อมแสดงพุทธทำนายว่าด้วยกำเนิดและการเปลี่ยนแปลงเมือง และบุคคลสำคัญที่ร่วมสร้างและบูรณะองค์พระธาตุพนม ส่วนเอกสารโบราณเรื่องนันโทปนันทสูตรคำหลวง ถือเป็นวรรณคดีทางพระพุทธศาสนาที่เจ้าฟ้าธรรมาธิเบศร (เจ้าฟ้ากุ้ง) ทรงพระนิพนธ์ขึ้นเมื่อปี 2279  แปลจากข้อความบาลีเป็นภาษาไทยสืบทอดมาจากสมัยอยุธยา ใช้ตัวอักษรไทยแบบประดิษฐ์ซึ่งได้รับการยกย่องว่าเป็นอักษรไทยย่อที่งดงามที่สุดฉบับหนึ่งมีอายุถึง 287 ปี    ทั้งนี้ประเทศไทยได้รับการประกาศขึ้นทะเบียนมรดกความทรงจำแห่งโลกแล้ว 5 รายการ ได้แก่ ศิลาจารึก หลักที่ 1  เอกสารจดหมายเหตุรัชกาลที่ 5 ทรงปฏิรูปการบริหารการปกครองประเทศสยาม จารึกวัดโพธิ์  บันทึกการประชุมคณะกรรมการสยามสมาคมในพระบรมราชูปถัมภ์ ในรอบ 100 ปี  และฟิล์มกระจกชุดหอพระสมุดวชิรญาณ   และหากเอกสารทั้ง 2 รายการได้รับการประกาศขึ้นทะเบียน คาดว่าจะทราบผลในช่วงเดียวกับการพิจารณาเมืองโบราณศรีเทพ จังหวัดเพชรบูรณ์ เป็นมรดกโลก ซึ่งยูเนสโกจะมีการลงพื้นที่ตรวจพื้นที่โบราณสถานดังกล่าวในช่วงปลายปีนี้